Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Ester
Cjapitul 6
Onôr a Mardocheu
6 1 In chê gnot il re nol rivave a cjapâ sium. Alore al ordenà che i puartassin il libri des memoriis, lis cronachis, e a forin letis presince dal re. 2 Si cjatà scrit che Mardocheu al veve denunciât Bigtan e Teres, i doi cjastrâts dal re vuardeans de puarte, ch’a vevin cirût di meti lis mans su la persone dal re Assuero. 3 Alore il re al domandà: “Ce si àial fat par dâi a Mardocheu onôr e grandece sore di chest?”. I zovins ch’a servivin il re i rispuinderin: “No si à fat nuie par lui”. 4 Dissal il re: “Cui isal tal andit?”. Par cumbinazion, Aman al jere vignût tal andit juste fûr dal palaç par dîi al re di picjâ Mardocheu tor dal pâl ch’al veve prontât par lui. 5 I zovins fameis dal re i diserin: “Ve chi ch’al è Aman tal andit”. Dissal il re: “Ch’al vegni dentri!”. 6 Aman al jentrà e il re i disè: “Ce si àial di fâi a di un om che il re al vûl dâi onôr?”. Aman al pensà: “A di cui varessial mo di dâi onôr il re, se no a mi?”. 7 Aman al rispuindè: “Pal om che il re al vûl dâi onôr, 8 si à di cjoli la tonie reâl che par solit al met intor il re e il cjaval che par solit lu monte il re e sul so cjâf si à di meti une corone reâl; 9 si à di consegnâi la tonie e il cjaval a un dai princips plui nobii dal re; si à di riviestî di chê tonie l’om che il re al vûl dâi onôr, si à di fâi passâ a cjaval fûr par fûr lis stradis de citât e si à di berlâ denant di lui: Cussì i sucêt a di chel om che il re al vûl dâi onôr”. 10 Alore il re i disè a Aman: “Svelt, cjol sù la tonie e il cjaval, come che tu âs dit, e fâsii cussì a Mardocheu il gjudeu, ch’al è dongje de puarte dal re; no sta lassâ fûr nuie di ce che tu âs dit”. 11 Aman al cjolè sù la tonie e il cjaval, al rivestì cu la tonie Mardocheu, i fasè passâ a cjaval fûr par fûr lis stradis de citât e al berlave denant di lui: “Cussì i sucêt a di chel om che il re al vûl dâi onôr”. 12 Po Mardocheu al tornà dongje de puarte dal re, ma Aman al lè inmediato a cjase, dut cuintrifat e cul cjâf taponât cuntun vêl. 13 Aman i contà a Zeres, la sô femine, e a ducj i siei amîs ce che i jere sucedût. I siei conseîrs e la sô femine Zeres i diserin: “Se Mardocheu, che tu âs scomençât a sbassâti denant di lui, al è de gjernazie dai gjudeus, no tu podarâs fâ nuie cuintri di lui; che anzit ti tocjarà di socombi denant di lui”.
14 A jerin ancjemò daûr a fevelâ cun lui ch’a rivarin i cjastrâts dal re e a spessearin a compagnâ Aman al gustâ che Ester e veve prontât.
Notis:
- 6,2 - Il fat de conzure dai doi cjastrâts al è contât dôs voltis, tal c. 2,21-23 e tai preliminârs dal test grêc 1,1m-q, là che si dîs che Mardocheu al veve cjapâts regâi.
- 6,8 - La munture dal re e je une sorte di divise: chel che le à intor al à dirit di jessi onorât compagn dal re.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn ayr_Latn fur_Latn fur_Latn fur_Latn fur_Latn fur_Latn fur_Latn fur_Latn